คลังสั่งศุลกากรเร่งรีดภาษี
รมช.คลังสั่งศุลกากรเร่งเครื่องรีดภาษี หลัง 2 เดือนปีงบประมาณหลุดเป้าถึง 1,300 ล้านบาท
4 ธ.ค. 2557

รมช.คลังสั่งศุลกากรเร่งเครื่องรีดภาษี หลัง 2 เดือนปีงบประมาณหลุดเป้าถึง 1,300 ล้านบาท
นายวิสุทธิ์ ศรีสุพรรณ รมช.คลัง ในฐานะกำกับดูแลกรมศุลกากร เปิดเผยว่า ได้มอบนโยบายให้กรมศุลกากรเร่งเพิ่มประสิทธิภาพการเก็บภาษีให้ได้ตามเป้าหมายที่ตั้งไว้ 1.1 แสนล้านบาท เนื่องจากการเก็บภาษี 2 เดือนแรกของปีงบประมาณ 2558 ยังมียอดต่ำกว่าเป้าที่ตั้งไว้มาก เนื่องจากมูลค่าการนำเข้าสินค้าไม่เป็นไปตามที่คาดการณ์ไว้
ทั้งนี้ การเก็บภาษีของกรมศุลกากรช่วง 2 เดือนที่ผ่านมา ต่ำกว่าเป้าหมาย 1,300 ล้านบาท โดยในเดือน ต.ค. 2557 เก็บภาษีต่ำกว่าเป้าประมาณกว่า 300 ล้านบาท และในเดือน พ.ย. 2557 ต่ำกว่าเป้าประมาณกว่า 900 ล้านบาท ซึ่งการเก็บภาษีในเดือน ธ.ค. 2557 ที่มีวันหยุดจำนวนมาก คาดว่าจะทำให้การเก็บภาษียังต่ำกว่าเป้าต่อเนื่องอีกหนึ่งเดือน หลังจากนั้นในปีหน้าคาดว่าการเก็บภาษีจึงจะเริ่มเก็บได้มากกว่าเป้าที่ตั้งไว้
นายวิสุทธิ์ กล่าวว่า การเก็บภาษีของกรมศุลกากรยังมีความสำคัญ แม้จะเก็บได้ลดลงและเป็นสัดส่วนเพียง 20% แต่ก็เอื้อกันกับการเก็บภาษีของกรมสรรพากรและกรมสรรพสามิตที่มีสัดส่วนถึง 80% ดังนั้นหากกรมศุลกากรมีประสิทธิภาพ ก็จะเพิ่มภาษีให้ประเทศ
นอกจากนี้ ยังได้สั่งให้กรมศุลกากรเพิ่มประสิทธิภาพด้านไอทีให้เอกซเรย์ตู้สินค้าให้มากขึ้น รวมถึงตรวจสอบผู้ประกอบการที่จดทะเบียนขอคืนภาษีมูลค่าเพิ่ม เนื่องจากมีการขอคืนภาษีจำนวนมาก จึงควรอุดช่องโหว่ตรงนี้
อย่างไรก็ตาม การแก้ไขกฎหมายทั้งฉบับของกรมศุลกากร ขณะนี้กระทรวงการคลังกำลังพิจารณาอยู่ เบื้องต้นเห็นว่า กรมศุลกากรแก้ไขกฎหมายได้ดี ทั้งการปรับค่าสินบนนำจับ และกำหนดบทลงโทษผู้ประกอบการที่เสียภาษีไม่ถูกต้อง
สำหรับการดำเนินการทุจริตของกรมศุลกากรที่ผ่านมาถือว่าทำได้ดี ทั้งเรื่องรถหรูที่มีการฟ้องร้องผู้ที่เกี่ยวข้อง รวมถึงเอาผิดเจ้าหน้าที่ จึงไม่มีนโยบายพิเศษเพิ่มเติม ส่วนกรณีที่มีรายงานจากตำรวจว่า มีเจ้าหน้าที่กรมศุลกากรเข้าไปเกี่ยวข้องกับการขนน้ำมันเถื่อนในภาคใต้ นาย สมชัย สัจจพงษ์ อธิบดีกรมศุลกากร ได้ทำหนังสือถึงสำนักงานตำรวจแห่งชาติ (สตช.) ให้ส่งหลักฐานเอกสารที่แสดงให้เห็นว่ามีเจ้าหน้าที่กรมศุลกากรเกี่ยวข้อง เพื่อดำเนินการเอาผิดต่อไปแล้ว